La Cordà de Paterna, única Festa d'Interès Nacional relacionada amb la pólvora i el foc
17/05/2017

# La Cordà de Paterna, única Festa d'Interès Nacional relacionada amb la pólvora i el foc

[![La Cordà de Paterna, única Festa d'Interès Nacional relacionada amb la pólvora i el foc](/images/noticias/2017/05/corda-fiesta-interes-nacional.jpg)](/images/noticias/2017/05/corda-fiesta-interes-nacional.jpg)

17.05.2017

L'Ajuntament, el teixit festiu i social del municipi i tot el poble de Paterna, eufòrics davant la declaració de la seua festa més emblemàtica d'Interès Turístic Nacional

La Cordà de Paterna ha sigut declarada Festa d'Interès Turístic Nacional per la Secretària d'Estat de Turisme convertint-se així en el primer municipi d'Espanya relacionat amb la pólvora i el foc que obté aquesta honorífica distinció.

Així ho ha anunciat hui l'Alcalde de Paterna, Juan Antonio Sagredo, entusiasmat i orgullós del reconeixement nacional a la "millor Cordà del món” que situarà a Paterna i a la seua festa més emblemàtica en el mapa internacional, en referència al fet que, encara que existeixen altres festes relacionades amb el foc com les Falles d'Alzira i Sagunt, l'exhibició pirotècnica dels focs de Maig dels Realejos o el Pas del foc de Sant Pere Manrique, la Cordà és pionera i única tant per la seua tradició històrica com per la comunió intima de l'home/dona amb la pólvora i el foc.

“Aquesta declaració és un reconeixement a les nostres tradicions i a tots els tiradors i tiradores de Paterna que, amb la seua valentia, passió i lliurament a aquest espectacle inigualable de foc, han fet gran la nostra Cordà”, ha afirmat el primer edil al mateix temps que ha puntualitzat que “amb més d'un segle d'història, la Cordà no és només tirar coets, sinó que és una forma de sentir i viure la festa a més d'una defensa d'uns valors que van transmetre els nostres avantpassats de Paterna”.

En aquest sentit, el primer edil ha explicat que “la Cordà requereix de tota una estructura organitzativa, de tot un entramat en el qual participa una àmplia representació del teixit social i festiu paterner: des de les penyes de Paterna, amb prop d'1.000 tiradors/es, fins al Consell Sectorial de la Cordà o la Regidoria específica de Tradicions, Cultura i Foc que dirigeix Paqui Periche” i ha destacat que “aquesta declaració és el merescut reconeixement a tot aquest treball”.

Per comentar i celebrar aquesta anhelada catalogació, l'Alcalde ha convocat per a aquesta mateixa vesprada a les 21 hores, de manera extraordinària i urgent, al Consell Sectorial de la Cordà, a la Comissió de Festes i a tots els portaveus polítics, que es donaran cita en el saló de Plens de l'Ajuntament de Paterna.

Juan Antonio Sagredo, tirador en la Cordà des de fa 8 anys, ha recordat que “la declaració d'aquesta festa d'interès turístic nacional ha sigut un dels objectius en els quals ha estat treballant l'actual Executiu des que va accedir al Govern de Paterna” i ha assenyalat que “l'anhelat i merescut reconeixement no només enforteix les senyals d'identitat d'aquest espectacle sinó que serveix d'al•licient per seguir treballant per protegir-ho, millorar-ho i posar-ho més encara en valor al mateix temps que ha recordat que la propera meta és aconseguir que la Cordà sigua declarada Patrimoni Immaterial Cultural de la Humanitat”.